
par Eiropas Savienības Vides ministru padomes 2025. gada 17. jūnija sanāksmē izskatāmajiem jautājumiem
Sanāksmē izskatāmie jautājumi

2025. gada 17. jūnijā notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Luksemburgā. Padomes sanāksmē plānota: (1) vispārējās pieejas pieņemšana par Nolietoto transportlīdzekļu regulu un (2) viedokļu apmaiņa par ES nostāju Apvienoto Nāciju organizācijas Vispārējās konvencijas par klimata pārmaiņām Pušu 30. konferencei (turpmāk - klimata COP30). 
Tāpat arī sanāksmē paredzēts pievērsties vairākiem informatīvajiem jautājumiem sadaļā citi jautājumi (AOB jeb any other business): (a) informācija no Komisijas un Prezidentvalsts par Bāzeles, Stokholmas un Roterdamas TripleCOP, (b) informācija no Dānijas prezidentūras par Dānijas prezidentūras darba programmu, (c) informācija no Slovēnijas par 9. Vidusjūras enerģētikas un vides ministru konferenci, (d) informācija no Komisijas par aktualizēto nacionālo klimata un enerģētikas plānu izpildi, (e) informācija no Komisijas par atbalstu ES pārstrādes industrijai, (f) informācija no Francijas par 3. ANO Okeānu konferenci 9.-13. jūnijā, Nicā, (g) informācija no Čehijas un Lietuvas  un delegācijas par ierosināto svina aizliegumu munīcijā,  (h) informācija no Francijas delegācijas par elektrosadales iekārtu iekļaušanu ESPR[footnoteRef:2] tvērumā, un (i) informācija no Komisijas par Eiropas Ūdens noturības stratēģiju. [2:  Ecodesign for Sustainable Products Regulation, EIROPAS PARLAMENTA UN PADOMES REGULA (ES) 2024/1781 (2024. gada 13. jūnijs), ar ko izveido satvaru ekodizaina prasību noteikšanai ilgtspējīgiem produktiem, groza Direktīvu (ES) 2020/1828 un Regulu (ES) 2023/1542 un atceļ Direktīvu 2009/125/EK] 

[bookmark: _Hlk53581752]1. Nolietoto transportlīdzekļu regula
– vispārējā pieeja
2023. gada 13. jūlijā EK publicēja priekšlikumu Eiropas Parlamenta un Padomes regulai par aprites prasībām transportlīdzekļu projektēšanai un par transportlīdzekļu ekspluatācijas beigās apsaimniekošanu, grozot regulas (ES) 2018/858 un 2019/1020 un atceļot Direktīvas 2000/53/EK un 2005/64/EK (Priekšlikums). Regulas projekta galvenais mērķis ir veicināt autobūves nozares pāreju uz aprites ekonomiku visos transportlīdzekļa posmos, no projektēšanas līdz nolietoto transportlīdzekļu (turpmāk – NTL) pilnīgai pārstrādei. 
Ierosinātā regula sakņojas vispārīgos ES tiesību aktos par mehānisko transportlīdzekļu tipa apstiprinājumu, kuru mērķis  ir veicināt autobūves ražojumu brīvu apriti vienotajā tirgū, nosakot kopīgas prasības sasniegt vides, energosnieguma un drošuma mērķus. Priekšlikuma pamatā ir spēkā esošo tiesību aktu kopas, kas sastāv no divām direktīvām (Direktīva 2000/53/EK par nolietotiem transportlīdzekļiem (“NTL direktīva”) un Direktīva 2005/64/EK par mehānisko transportlīdzekļu tipa apstiprinājumu attiecībā uz to otrreizēju izmantojamību, pārstrādājamību un reģenerējamību (“3R tipa apstiprinājuma direktīva”), izvērtējums. Ar ierosināto regulu tiks atcelta gan 3R tipa apstiprinājuma direktīva, gan NTL direktīva, un tās tiks aizstātas ar vienu tiesību aktu. Tās mērķis ir modernizēt spēkā esošos ES tiesību aktus un uzlabot ES vienotā tirgus darbību, vienlaikus mazinot negatīvo ietekmi uz vidi, kas saistīta ar transportlīdzekļu konstrukciju, ražošanu, kalpošanas laiku un apstrādi ekspluatācijas laika beigās, un sniedzot ieguldījumu autobūves un reciklēšanas nozaru ilgtspējā.
Darba grupu līmenī priekšlikums ir apspriests septiņpadsmit sanāksmēs Spānijas, Beļģijas, Ungārijas un Polijas prezidentūras laikā. 
Polijas prezidentūras kompromisa teksta satura galvenie elementi:
· Tiek paplašināta darbības joma  attiecībā uz tā sauktajiem smagajiem transportlīdzekļiem un divriteņu vai trīsriteņu transportlīdzekļiem un kvadricikliem. Tā ietver jaunus pienākumus, kas sākotnēji bija paredzēti tikai vieglajiem automobiļiem un vieglajiem komerciālajiem furgoniem (piemēram, konstrukciju, kas ļauj noņemt noteiktas detaļas, kā arī aprites ekonomikas stratēģijas izveidi vai detaļu marķēšanu).
· Ir precīzāk noteikta atšķirība starp lietotu transportlīdzekli un nolietotu transportlīdzekli (37. pants) - pārskatītā pieeja paredz prasību par katru īpašnieka maiņu iesniegt dokumentāciju, kas apliecina, ka transportlīdzeklis nav nolietots transportlīdzeklis, ar mērķi veicināt nolietotu transportlīdzekļu nodošanu pārstrādei un novērst nelegālu nolietotu transportlīdzekļu eksportu no ES.
· Regula nosaka mērķus automobiļu ražotājiem  attiecībā uz minimālo pārstrādāto materiālu saturu (6. pants) - lai palīdzētu attīstīt pārstrādāto materiālu tirgu un pavērtu ceļu uz citiem aprites ekonomikas ieguvumiem, vienlaikus saglabājot reālistisku pieeju. Kompromisa tekstā ir paredzēta trīspakāpju pieeja mērķu sasniegšanai attiecībā uz minimālo pārstrādātās plastmasas saturu (15% , 20%, 25% 10 gadu laikā).
· Būtisks diskusiju aspekts ir pēcpatēriņa atkritumu definīcija, kas tiek pielāgota saskaņā ar Pasaules Tirdzniecības organizācijas noteikumiem, lai varētu izmantot pārstrādātus materiālus, kuru izcelsme ir gan ES, gan trešās valstīs. Ņemot vērā šādu prasību ietekmi uz globālajām tirdzniecības attiecībām un piegādes ķēdēm, kā arī nepieciešamību atrast pareizo līdzsvaru starp ieguvumiem vides jomā un ES pārstrādes un autobūves nozares konkurētspēju, 55. pantā ir ieviesta pārskatīšanas klauzula.
· Tiek precizēti ražotāju pienākumi, lai mazinātu transportlīdzekļu ražotāju slogu un uzlabotu ražotāju atbildības sistēmu darbību.
· Paplašināts ražotāja atbildības režīms, lai nodrošinātu dalībvalstīm lielāku elastību pielāgoties to īpašajai situācijai vai jau spēkā esošajiem tiesību aktiem. Tāpēc ražotāju saistības var tikt pielāgotas attālākajos reģionos, un dalībvalstis var pieprasīt, lai ražotāji pildītu savas EPR saistības, izmantojot ražotāja atbildības organizāciju.
· Tekstā ir iekļauta lielāka elastība attiecībā uz nolietotu transportlīdzekļu savākšanu - ir precizēts, ka nolietotus transportlīdzekļus var nogādāt vai nu tieši licencētā apstrādes iestādē (ATF - authorised treatment facility), vai, ja dalībvalsts to ir atļāvusi, savākšanas punktā, kas iekļauts tās teritorijas savākšanas sistēmā, kurai tad būs pienākums viena mēneša laikā nogādāt nolietotus transportlīdzekļus apstrādes iestādē, lai samazinātu nelikumīgu darbību risku.
· Tiek precizētas arī apstrādes prasības, proti, sniegti vairāki precizējumi pantos par licencētās apstrādes iestādes pienākumiem: sasmalcināšanu, uzglabāšanu, šķidrumu aizvākšanu un sanācijas termiņu, kā arī par Komisijas pilnvarām pielāgot apstrādes prasības, kas tagad ir īpaši ierobežotas ar zinātnes attīstību apstrādes tehnoloģijās.
· Lai cīnītos pret nelegālu nolietotu transportlīdzekļu eksportu, vienlaikus neradot pārlieku slogu muitas iestādēm,  ir precizēts, ka muitas kontrole, lai pārliecinātos, ka no Savienības tiek eksportēti tikai ceļu satiksmei derīgi transportlīdzekļi, ir pilnībā automatizēta un joprojām balstās uz esošajiem riska pārvaldības principiem, neprasot nekādu fizisku atsevišķu transportlīdzekļu statusa pārbaudi.
2025. gada 17. jūnija vides ministru padomē ir plānota vispārējās pieejas pieņemšana.

Latvijas nostāja:	
Latvijas nostāja iekļauta nacionālajā pozīcijā Nr. 1 “Priekšlikums Eiropas  Parlamenta  un Padomes Regulai par aprites prasībām attiecībā uz transportlīdzekļu projektēšanu un nolietotu transportlīdzekļu pārvaldību, ar ko groza Regulu (ES) 2018/858 un 2019/1020 un atceļ Direktīvas 2000/53/EK un 2005/64/EK”, kas apstiprināta MK sēdē 2024. gada 16. jūlijā.
Latvija kopumā pozitīvi vērtē Regulas priekšlikumu un atbalsta politikas virzību uz aprites ekonomiku, pārstrādes efektivitātes uzlabošanu un piesārņojuma mazināšanu no transportlīdzekļa ražošanas un pārstrādes.
Kopumā Latvija atbalsta regulas nepieciešamību apritīguma prasības transportlīdzekļu   projektēšanā   un   nolietotu transportlīdzekļa  apsaimniekošanā,  kas  ietver  pilnu  transportlīdzekļa dzīves cikla  uzraudzību, apsaimniekošanu.
Latvija atbalsta nolietotu transportlīdzekļu regulas priekšlikuma darbības jomas paplašināšanu, iekļaujot tajā motociklus un lielas noslodzes transportlīdzekļus.
Latvija atbalsta regulas priekšlikumā ietverto attiecībā uz apstrādi pēc transportlīdzekļa kalpošanas laika beigām un pasākumiem, kuru mērķis ir uzlabot un palielināt no transportlīdzekļiem iegūto materiālu kvalitāti, lai atkārtoti izmantotu NTL rezerves detaļās un sastāvdaļas transportlīdzekļos, kas ir remontējami.
Kompromisa vārdā Latvija atbalsta pēc patēriņa atkritumu - pārstrādātās plastmasas definīciju, iekļaujot trešajās valstīs pārstrādātos atkritumus. Latvijai ir būtiski, lai ES regulējums ir saskaņā ar Pasaules Tirdzniecības organizācijas nosacījumiem, vienlaikus garantējot augstu pārstrādāto materiālu kvalitāti. Tādēļ Latvija var pieņemt Polijas Prezidentūras piedāvāto risinājumu ar ES īstenošanas akta izstrādi novērtējuma metodoloģijas izveidošanai 23 mēnešu laikā. 
Latvija var atbalstīt Polijas Prezidentūras piedāvāto kompromisa risinājumu, pakāpeniski paaugstinot pārstrādātās plastmasas īpatsvaru automobiļu dizainā. Ir nepieciešams pietiekams pārejas laiks, lai pārliecinātos par materiālu kvalitāti un pieejamību un dotu iespējas tirgus dalībniekiem palāgoties jaunajām prasībām. 
Lai gan Latvija izprot kopējo ideju, ka viens no labākajiem veidiem, kā uzraudzīt transportlīdzekļu tehnisko stāvokli un to neatbilstību nolietota transportlīdzekļa statusam, ir tehniskā apskate vai īpašnieku maiņas brīdis, tomēr uzskatām, ka norma, kas nosaka, ka mainot transportlīdzekļa īpašniekus nepieciešams veikt transportlīdzekļa novērtējumu radīs pārmērīgu administratīvo slogu ES iedzīvotājiem un uzņēmējiem. Kompromisa vārdā Latvija atbalsta vispārējās pieejas pieņemšanu, vienlaikus uzskatām, ka nepieciešams turpmāks darbs un diskusijas par šo jautājumu, t.sk. ar Eiropas Parlamentu.

2. ES nostāja klimata COP30
- viedokļu apmaiņa
Latvija ir Apvienoto Nāciju Organizācijas (turpmāk – ANO) Vispārējās konvencijas par klimata pārmaiņām (Latvija ratificēja 1995.gadā ar likumu „Par Apvienoto Nāciju Organizācijas Vispārējo konvenciju par klimata pārmaiņām”), Kioto protokola (Latvija  ratificēja 2002.gadā ar likumu „Par Apvienoto Nāciju Organizācijas Vispārējās konvencijas par klimata pārmaiņām Kioto protokolu”) un Parīzes nolīguma (Latvija ratificēja 2017.gadā ar likumu “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu”) Puse. Visas šīs starptautiskās vienošanās ir ratificējusi arī ES, un tādējādi Latvija to prasības īsteno kā ES dalībvalsts. 
Parīzes nolīgums nosaka, ka visām tā Pusēm periodiski ir jāiesniedz nacionāli noteikti devumi (NDC) [footnoteRef:3]. Saskaņā ar Parīzes nolīguma 4. panta 9. punktu valstīm  regulāri (ik pēc 5 gadiem) ir jāatjauno savi NDC, un katram nākamajam iesniegtajam NDC ir jābūt vērienīgākam, ar augstākiem mērķiem par iepriekš iesniegtajiem.[footnoteRef:4]  [3:  NDC jeb nacionāli noteiktais devums ir valsts klimata rīcības plāns, ko katra valsts iesniedz Parīzes nolīguma ietvaros. Tajā ir norādīti mērķi un pasākumi, ko valsts apņemas īstenot, lai samazinātu siltumnīcefekta gāzu emisijas un pielāgotos klimata pārmaiņām. Termins “nacionāli noteikts” nozīmē, ka katra valsts pati nosaka savus mērķus, ņemot vērā savas iespējas, apstākļus un ambīciju līmeni. Katrai valstij NDC jāatjauno ik pēc 5 gadiem, demonstrējot progresu un pieaugošu ambīciju, lai kopīgi sasniegtu mērķi ierobežot globālo sasilšanu līdz krietni zem 2°C, vēlams 1.5°C.]  [4:  Parīzes nolīguma: 4.1. punkts – valstīm jācenšas sasniegt maksimumu emisijām pēc iespējas ātrāk un pēc tam panākt ātru samazinājumu, lai līdz gadsimta vidum panāktu klimatneitralitāti; 4.2. punkts – katrai pusei ir jāizstrādā, jāiesniedz un jāuztur nacionāli noteikts devums (NDC), kas atspoguļo tās augstāko iespējamo ambīciju; 4.3. punkts – katrs nākamais NDC jāatspoguļo progresu salīdzinājumā ar iepriekšējo, t.i., ambīcijām jākāpj; 4.9. punkts – ik pēc pieciem gadiem katrai pusei ir jāiesniedz atjaunināts NDC: https://likumi.lv/ta/lv/starptautiskie-ligumi/id/1730 ] 

Nākamais NDC (uz 2035. gadu) ir jāiesniedz savlaicīgi pirms nākamās ANO Vispārējās konvencijas par klimata pārmaiņām līgumslēdzēju pušu konferences (COP30), kas notiks 2025. gada 10.–21. novembrī Brazīlijā. Pirmais globālais izvērtējums (global stocktake), kas tika noslēgts COP28 laikā 2023. gadā, noteica ka šis NDC ir jāiesniedz līdz 2025. gada 10. februārim[footnoteRef:5]. Taču šajā termiņā NDC iesniedza tikai 13 no 195 Klimata konvencijas Pusēm: Andora, Brazīlija, Ekvadora, Māršala salas, Jaunzēlande, Singapūra, Sentlūsija, Šveice, AAE, Apvienotā Karaliste, Urugvaja, ASV un Zimbabve. Starptautiski plaši izskan aicinājumi, ka NDC iesniedzami ne vēlāk kā līdz ANO Ģenerālajai Asamblejai un augsta līmeņa samitam 2025. gada septembra beigās. [5:  Lai gan Parīzes nolīgums paredz, ka valstīm savi NDC jāatjauno ik pēc pieciem gadiem, konkrētais 10. februāra termiņš tika noteikts, lai atjauninātos NDC varētu iekļaut Klimata konvencijas sagatavotajā apkopojošajā ziņojumā pirms COP30 un nodrošinātu visaptverošu novērtējumu par kopējo progresu ceļā uz Parīzes nolīguma ilgtermiņa mērķiem. Šis termiņš tika īpaši uzsvērts Parīzes nolīguma īstenošanas un atbilstības komitejas (PAICC) 11. sanāksmē 2024. gada aprīlī.] 

Latvijas kontekstā šobrīd spēkā ir 2020.gadā ES iesniegtā un 2023. gadā ES precizētā NDC redakcija. Tā balstīta uz  ES DV  kopīgo apņemšanos samazināt SEG emisijas par vismaz 55% līdz 2030. gadam salīdzinājumā ar 1990. gadu (apstiprināta 2020. gada 11. decembrī, pieņemot Eiropadomes secinājumus), kas 2023. gadā tika stiprināta, lai nodrošinātu atbilstību Eiropas zaļajam kursam un “Gatavi mērķrādītājam 55” (Fit for 55)[footnoteRef:6]. ES NDC ietvertais mērķis atbilst ES iekšēji juridiski saistošajam mērķim, kas nostiprināts ES klimata likumā[footnoteRef:7].  [6:  ES atjauninātais NDC tika iesniegts Klimata konvencijas sekretariātā 2023. gada 19. oktobrī https://unfccc.int/sites/default/files/NDC/2023-10/ES-2023-10-17%20EU%20submission%20NDC%20update.pdf ]  [7:  https://eur-lex.europa.eu/legal-content/LV/TXT/HTML/?uri=CELEX:32021R1119 ] 

2025. gada 17. jūnija vides ministru padomes sanāksmē Prezidentvalsts aicinās DV piedalīties viedokļu apmaiņā par ES nostāju saistībā ar klimata COP30. Diskusijas jautājumi līdz 2025.gada 6.jūnijam vēl nav saņemti.



Latvijas nostāja[footnoteRef:8]: [8:  Šajā informatīvajā ziņojumā iekļauta Latvijas nostāja par konkrētās diskusijas tematu. Paralēli Klimata un enerģētikas ministrija sadarbībā ar nozaru ministrijām un sociālajiem partneriem šobrīd izstrādā atsevišķu Informatīvo ziņojumu „Latvijas Republikas sākotnējie apsvērumi par gaidāmajiem Eiropas Klimata likuma grozījumiem”, kurā ietverta LR sākotnējā nostāja par potenciālo ES 2040. gada SEG samazinājuma mērķi.
] 

Latvijas nostāja iekļauta nacionālajā pozīcijā Nr. 1 "Par Apvienoto Nāciju Organizācijas Vispārējās konvencijas par klimata pārmaiņām Līgumslēdzēju pušu konferences 29. sesiju un Kioto protokola Līgumslēdzēju pušu sanāksmes 19. sesiju, Parīzes nolīguma Pušu sanāksmes 6. sesijas, kā arī Konvencijai pakļautās izpildinstitūcijas 61. sesiju un Konvencijas Zinātniskās un tehnoloģiskās konsultatīvās padomes 61. sesiju, Baku, Azerbaidžānā, 2024. gada 11.-22. novembrī,", kas apstiprināta Ministru kabineta 2024. gada 5. novembra sēdē.
Latvija uzskata, ka ES ir ļoti būtiski līdz COP30 iesniegt savu NDC uz 2035.gadu, lai turpinātu atbalstīt ANO Vispārējās konvencijas par klimata pārmaiņām procesu, pildītu savas starptautiskās saistības un rādītu piemēru pārējiem starptautiskiem partneriem. 
Atzīstam, ka ES ir svarīga loma klimata pārmaiņu mazināšanā un ka ES NDC jābūt adekvātam un samērīgam.  
Latvija uzsver, ka, nosakot nākamo ES mērķi 2040. gadam un izrietoši arī 2035. gada ES paziņoto nacionālo devumu ANO Vispārējai konvencijai par klimata pārmaiņām, ir svarīgi ievērot  līdzsvaru starp ambīcijām un īstenošanas iespējām, ņemot vērā dalībvalstu specifiskos apstākļus, sociālekonomiskās iespējas un ģeopolitisko stāvokli. 
Latvijas ieskatā ir nepieciešams vispirms vienoties par ES 2040 mērķi un tikai tad izrēķināt ES NDC 2035. gadam.
Latvija uzsver, ka atšķirībā no Parīzes nolīguma 5 gadu cikla, ES savus juridiski saistošos emisiju samazinājuma mērķus nosaka 10 gadu periodam, balstoties uz kuriem tiek matemātiski aprēķināta ES NDC. 
Attiecīgi, ES NDC var matemātiski aprēķināt vai nu starp ES 2030. gada un vēl nepieņemto 2040. gada mērķi, vai arī, starp jau apstiprinātajiem mērķiem - 2030. gada mērķi un klimatneitralitātes mērķi 2050. gadā. 
Latvija uzskata, ka ir svarīgi, lai arī turpmāk ES NDC noteikšana tiek balstīta uz ES politiskajām vienošanām un tiesību aktiem, proti, ES NDC netiek apstiprināts un iesniegts pirms atbilstošas ES politiskās vienošanās par ES kopīgo siltumnīcefekta gāzu mērķi konkrētajam periodam uz ko attiecas NDC. 
Tā kā šobrīd nav panākta vienošanās par ES siltumnīcefekta gāzu mērķi 2040. gadam (un nav arī apstiprināti grozījumi ES klimata likumā), Latvija atbalsta pieeju, ka 2035. gada ES NDC aprēķins tiek balstīts uz spēkā esošu regulējumu. Proti, ES NDC 2035.gadam aprēķina ar lineāras trajektorijas palīdzību starp diviem ES likumdošanā apstiprinātajiem mērķiem - 2030. gada mērķi un 2050. gada klimatneitralitātes mērķi. Šādi netiktu kompromitēts ES 2040. gada mērķa apstiprināšanas process un netiktu aizkavēta ES NDC iesniegšana. 
Latvija piekrīt, ka, laicīgi neiesniedzot savu NDC, ES riskētu zaudēt savu uzticamību starptautisko partneru acīs, un apdraudētu ticamību ANO Vispārējās konvencijas par klimata pārmaiņām procesam kopumā. 

3. Citi jautājumi (AOB)
a) Bāzeles, Stokholmas un Roterdamas TripleCOP
-  prezidentvalsts un Komisijas sniegta informācija
Prezidentvalsts un Komisija informēs par 2025. gada 28. aprīlī - 9. maijā Ženēvā, Šveicē notikušo Bāzeles, Stokholmas un Roterdamas Konvenciju Pušu konferenci (jeb Triple COP).
Kopumā tika pieņemti 56 lēmumi, kas stiprina ķīmisko vielu un atkritumu pareizu apsaimniekošanu cilvēku veselības un vides aizsardzībai.
Starp galvenajiem rezultātiem jāmin  apņemšanās ciešāk sadarboties ar citiem vides nolīgumiem un iniciatīvām. Pieņēma atsevišķus grozījumus Konvenciju pielikumos (t.sk. Papildināja ķīmisko vielu sarakstus); atjaunināja tehniskās vadlīnijas par noturīgo organisko piesārņotāju atkritumu videi drošu apsaimniekošanu,  uzsāka jaunu tematisko virzienu saistībā ar tekstilizstrādājumu atkritumu pārrobežu pārvietošanas risināšanu. Konferencē arī vienojās par turpmākām darbībām, lai uzlabotu Konvencijas efektivitāti, un pieņēma Atbilstības komitejas darba programmu 2026.–2027. gadam. Konferences Puses pieņēma Konvencijas Atbilstības komitejas sākotnējo darba programmu un nosūtīja Globālajam Vides fondam informāciju par Konvencijas īstenošanas finansējuma vajadzībām. Latviju konferencē pārstāvēja Klimata un enerģētikas ministrija.
Latvijas nostāja: Pieņemt zināšanai Prezidentvalsts un Komisijas sniegto informāciju.

b) Nākamās prezidentvalsts darba programma
-  Dānijas sniegta informācija
Dānijas delegācija kā ienākošā Prezidentvalsts ES Padomē (DK Prezidentvalsts funkcijas pārņems 2025. gada 1. jūlijā) informēs par tās plānoto darba programmu. Plānots, ka Dānijas prezidentūras laikā norisināsies neformālā vides ministru padomes sanāksme (2025. gada 10.-11. jūnijā), kā arī vides ministru padomes sanāksmes (2025. gada 21. oktobrī un 16. decembrī).
Latvijas nostāja: Pieņemt zināšanai Dānijas delegācijas sniegto informāciju.

c)  9. Vidusjūras enerģētikas un vides ministru konference
- Slovēnijas delegācijas sniegtā informācija
Slovēnijas delegācija informēs par  9. Vidusjūras enerģētikas un vides ministru konferenci[footnoteRef:9], kas norisinājās 2025. gada 1.-2. jūnijā Portorožā, Slovēnijā. 2025. gadā Slovēnija ir prezidējošā valsts MED9 grupā, kas ir deviņu līdzīgi domājošu Vidusjūras ES dalībvalstu neformāla grupa. Savas prezidentūras laikā Slovēnija rīkos MED9 valstu vadītāju samitu un vairākas ministru līmeņa sanāksmes. [9:  https://www.gov.si/en/events/2025-06-02-med9-meeting-of-the-ministers-of-the-environment-climate-and-energy/] 

2025. gada 1.-2. jūnijā notikušajā konferencē Enerģētikas ministri pievērsās enerģijas savienojamības stiprināšanai Vidusjūras reģionā, pārrobežu atjaunojamās enerģijas projektu veicināšanai un enerģētikas nozares ieguldījumam tīrā, taisnīgā un konkurētspējīgā pārejā. Vides un klimata ministri apsprieda izaicinājumus, kas saistīti ar pielāgošanos klimata pārmaiņām un to seku pārvarēšanu, un meklēja kopīgus risinājumus reģiona noturības stiprināšanai.
Latvijas nostāja: Pieņemt zināšanai Slovēnijas delegācijas sniegto informāciju.

d) Aktualizēto Nacionālo klimata un enerģētikas plānu izpilde
- Komisijas sniegta informācija
Eiropas Komisija 2025. gada 28. maijā publicēja komunikāciju par ES DV iesniegto aktualizēto nacionālo klimata un enerģētikas plānu (NEKP) analīzi par progresu ES 2030. gada klimata un enerģētikas mērķu sasniegšanā. Komisija lēš[footnoteRef:10], ka kopējais neto SEG emisiju samazinājums 2030. gadā būs aptuveni 54 % salīdzinājumā ar 1990. gadu, tādējādi norādot, ka ES ir ceļā uz 2030. gada mērķa sasniegšanu. DV līmenī situācija ir atšķirīga, kā piemēram, tiek prognozēts, ka IE, EE[footnoteRef:11], NL, CY, DE, SE, DK, FI, BE, IT, AT, FR, LT nesasniegs emisiju kvotu sistēmā neiekļautajās nozarēs (ne-ETS) tām noteikto individuālo SEG mērķi.   [10:  https://commission.europa.eu/publications/communication-delivering-unions-2030-energy-and-climate-objectives_en ]  [11:  Igaunija nav oficiāli iesniegusi NEKP, izmantoti dati no pēdējās NEKP versijas, kas publicēta sabiedriskajai apspriešanai.] 

Lai gan vairākas dalībvalstis ir pastiprinājušas centienus zemes izmantošanas, zemes izmantošanas maiņas un mežsaimniecības (ZIZIMM) sektorā salīdzinājumā ar NEKP projekta versijās paredzēto, joprojām pastāv aptuveni 45–60 Mt CO2 ekv. iztrūkums, lai nodrošinātu ES ZIZIMM mērķa sasniegšanu. Atbilstoši prognozēm mērķi šobrīd indikatīvi nesasniegs FR, SE, IT, DE, ES, PL, LV, RO, SK, BG, IE, FI, HR, CZ un HU.
Šīs aplēses balstās uz DV, kā arī ES esošo un papildu politiku un pasākumu pilnīgu īstenošanu. DV tiek aicinātas pastiprināt darbu pie SEG mazinošu pasākumu ieviešanas.
Latvijas nostāja: Pieņemt zināšanai Komisijas sniegto informāciju.

(e) Atbalsts ES pārstrādes industrijai
- Komisijas sniegta informācija
Eiropas Komisija sniegs informāciju par atbalstu ES pārstrādes industrijai, ņemot vērā nozares paustās bažas par nepieciešamību stiprināt industriju un attīstīt pārstrādāto materiālu tirgu.
Latvijas nostāja: Pieņemt zināšanai Komisijas sniegto informāciju.

(f) Francijas informācija par 3. ANO Okeānu konferenci 9-13. jūnijā, Nicā
Francijas delegācija informēs par 2025. gada 9.-13. jūnijā Nicā, Francijā notikušo ANO Okeāna konferenci. Konferences mērķis ir paātrināt rīcību ilgtspējīgas attīstības 14. mērķa jūras vides aizsardzībai - “Saglabāt un ilgtspējīgi izmantot okeānus, jūras un to resursus, lai nodrošinātu ilgtspējīgu attīstību” - īstenošanu.
Latvijas nostāja: Pieņemt zināšanai Francijas delegācijas sniegto informāciju. 

(g) Informācija no Čehijas un Lietuvas delegācijas par ierosināto svina aizliegumu munīcijā
Čehijas un Lietuvas delegācija informēs par viedokli saistībā ar ierosināto svina aizliegumu munīcijā un zvejas piederumos saskaņā ar REACH[footnoteRef:12] regulu. REACH komitejas sanāksmē 2025. gada 27. februārī Komisija iepazīstināja ar projektu Komisijas regulai, ar ko groza Regulas (EK) Nr. 1907/2006 (REACH) XVII pielikumu attiecībā uz svinu munīcijā un zvejas piederumos. Tas paredz aizliegt svina koncentrāciju lielāku par 1% izmantošanai: munīcijā (medību un sporta šaušanas šāviņos (gunshot)), lodēs medību nolūkiem un sporta šaušanai ārtelpās, kā arī  zvejas piederumos. Komisijas regulas projekts pašlaik tiek izskatīts REACH komitejā. Ņemot vērā priekšlikuma būtisko ietekmi, Čehija un Lietuva uzskata, ka ir nepieciešams uzrunāt šo jautājumu arī vides ministru līmenī. Ņemot vērā bezprecedenta drošības krīzi Eiropā un notiekošo Krievijas agresijas karu pret Ukrainu, Čehijai un Lietuvai ir nopietnas bažas par ierosināto svina aizliegumu munīcijā. Tās pauž bažas, ka šis aizliegums varētu negatīvi ietekmēt munīcijas ražotājus, saistīto piegādes ķēdi un līdz ar to arī dalībvalstu bruņotos spēkus un vispārējo aizsardzības spēju. Čehija un Lietuva uzskata, ka šis pasākums ir pretrunā ar ES mērķi stiprināt aizsardzības nozari un stratēģisko autonomiju.  [12:  Regulation on the registration, evaluation, authorisation and restriction of chemicals; https://eur-lex.europa.eu/legal-content/EN/TXT/?uri=CELEX%3A02006R1907-20221217 ] 

Latvijas nostāja: Pieņemt zināšanai Čehijas un Lietuvas delegācijas sniegto informāciju. Piekrītam, ka ir būtiski izvērtēt ģeopolitiskos faktorus, pirms tiek pieņemts lēmums par svina aizliegumu munīcijā.

(h) Informācija no Francijas delegācijas par elektrosadales iekārtu iekļaušanu ESPR tvērumā.
Francijas delegācija plāno lūgt Komisiju sagatavot pētījumu deleģētajam aktam par ekodizaina prasībām ilgstpējīgiem produktiem (ESPR, Ecodesign for Sustainable Products Regulation) piemērošanu elektrosadales iekārtām (switchgears).  ES Konkurētspējas ministru padomē Francijas delegācija bija paudusi lūgumu iekļaut elektrosadales iekārtas ESPR tvērumā, proti, Eiropas Komisijas 2025. gada 16. aprīlī publicētajā ekodizaina darba plānā. 
Latvijas nostāja: 
Saskaņā ar Pozīciju Nr. 1. Par Eiropas Komisijas 2025. gada 24. aprīļa paziņojumu “Ilgtspējīgu produktu ekodizaina un energomarķējuma darba plāns 2025.–2030. gadam” (uz 2025. gada 6. jūniju pozīcija ir iesniegta VK, taču vēl nav apstiprināta), 2025. gada 10. aprīlī Latvija ir atbalstījusi BG, CZ, HU, FR, IT, RO, SK, SI un SE izplatītu nepapīru, kurā galvenokārt tiek pausts, ka elektrosadales iekārtas būtu jāiekļauj Eiropas Komisijas publicētajā ekodizaina darba plānā, jo gadījumā, ja elektrosadales iekārtām tiek noteiktas ekodizaina prasības, un tās visā aprites ciklā uzrādītu mazāku oglekļa dioksīda pēdu nekā alternatīvas elektrosadales iekārtas, tad tām varētu tikt piemērota Regulā (ES) 2024/573 paredzētā atkāpe, kas paredz arī tādu elektrosadales iekārtu izmantošanu, kas satur f-gāzes, kā arī elektrosadales iekārtām, līdz tām tiek noteiktas ekodizaina prasības, būtu piemērojama Regulā (ES) 2024/573 paredzētā atkāpe, ko var piemērot uz ierobežotu laiku, ja nav pieejamas alternatīvas elektrosadales iekārtām, kuras nesatur f-gāzes. 
Latvija atbalsta Francijas delegācijas lūgumu iekļaut elektrosadales iekārtas ESPR tvērumā, kā arī lūgumu Komisijai sagatavot pētījumu deleģētajam aktam par ekodizaina prasību piemērošanu elektrosadales iekārtām. 

(i) [bookmark: _Hlk200114299]Informācija no Komisijas par Eiropas Ūdens noturības stratēģiju 
Eiropas Komisija 2025. gada 4. jūnijā publicēja Eiropas Ūdens noturības stratēģiju. Stratēģijā ir izklāstīts, kā padarīt Eiropu ūdens noturīgu, stingri balstoties uz 2050. gada redzējumu, ko ES izvirzīja 2023. gada ANO ūdens konferencē par ūdens noturīgu ES, nodrošinot ūdens drošību visiem. Tas ietver ūdens ekosistēmu aizsardzību un atjaunošanu, kā arī taisnīgu līdzsvaru starp ūdens piegādi un ūdens pieprasījumu, kas atbilst pašreizējām vajadzībām, tostarp cilvēka tiesībām uz drošu dzeramo ūdeni un sanitāriju, neapdraudot nākamo paaudžu tiesības.
Latvijas nostāja: pieņemt zināšanai Komisijas sniegto informāciju.

Latvijas delegācijas vadītājs:	Kaspars Melnis, Klimata un enerģētikas ministrs;

Delegācijas dalībnieki: 	Mārtiņš Kreitus, vēstnieks, Latvijas Republikas pastāvīgās pārstāves ES vietnieks;
Marta Veiķeniece, Latvijas   Republikas   Pastāvīgās pārstāvniecības  ES  Padomniece,  Mertens  (COREPER  I koordinācija); 
Olga Bogdanova, Klimata un enerģētikas ministrijas Valsts sekretāra vietniece starptautiskajos un klimata politikas jautājumos;
Anita Toča, specializētais atašejs – nozares padomniece Latvijas Republikas pastāvīgajā pārstāvniecībā ES;
Ieva Griķe, specializētais atašejs – nozares padomniece Latvijas Republikas pastāvīgajā pārstāvniecībā ES.


Klimata un enerģētikas ministrs	 					Kaspars Melnis

Klimata un enerģētikas ministrijas						Līga Kurevska
valsts sekretāre

